

НАЦИОНАЛНА ПРОГРАМА ЗА ПОДОБРЯВАНЕ НА МАЙЧИНОТО И 
ДЕТСКО ЗДРАВЕ 2021-2030 г.

Раждането на здрави и пълноценни деца е в тясна взаимовръзка със здравето на жените, тяхното репродуктивно поведение и сигурността на майчинството. Грижите за децата от момента на тяхното зачеване поставят основите на човешкото здраве и формират здравното поведение на всеки индивид. Те са инвестиция в бъдещите поколения и в просперитета на държавата.
Националната програма за подобряване на майчиното и детско здраве 2021-2030 и План за действие към нея за периода 2021-2023 г. са приети с Решение № 333 на Министерския съвет от 9 април 2021 г. План за действие за периода 2024-2026 г. е приет с Решение № 262 от 4 април 2024 г.
Основната цел е да се осигури устойчивост и да надгради резултатите в областта на майчиното и детско здраве, постигнати в изпълнение на Националната програма за подобряване на майчиното и детско здраве 2014-2020 г.
Чрез програмата се осигурява провеждане на масов универсален неонатален слухов скрининг на всички новородени и се изпълняват дейности, за които няма осигурено финансиране от други източници и които имат значителен здравен ефект, свързан с ранната диагностика на заболявания и увреждания и осигуряването на комплексни медицински грижи за деца с определени хронични заболявания. Акцентът е поставен върху дейности за младите хора, бременните, майките и децата, свързани с активна промоция на здраве и профилактика на заболявания, подобряване на достъпа до здравни услуги извън обхвата на здравното осигуряване и подкрепа за добри практики в областта на интегрираните здравно-социални услуги.

[image: ]



[bookmark: _GoBack] МБАЛ „Проф. д-р Константин Чилов“ има сключен договор с Министерство на здравеопазването по Националната програма, с което се дава възможност всяко новородено в лечебното заведение да бъде обхванато със слухов скрининг.
Слуховият скрининг е изследване на слуха на децата с апарат за отоакустични емисии с цел ранно откриване и навременна интервенция при увреждане на слуха на новородените. Преди провеждане на изследването, майката (бащата/настойник/близък роднина) следва да бъдат информирани за целта на изследването, като подпишат „Информирано съгласие за провеждане на слухов скрининг на новородено дете“. Датата и резултатът от изследването се отразява в историята на заболяване на детето и в епикризата. В случай на установени отклонения от нормата, на родителя (настойника) се дават указания за необходимостта от извършване на контролно изследване на слуха на новороденото.

